Sag C-334/07 P

Kommissionen for De Europæiske Fællesskaber

mod

Freistaat Sachsen

»Appel — statsstøtte — påtænkt støtteordning til fordel for små og mellemstore virksomheder — forenelighed med fællesmarkedet — kriterier for undersøgelse af statsstøtte — tidsmæssig anvendelse — påtænkt støtte anmeldt før forordning (EF) nr. 70/2001 trådte i kraft — beslutning vedtaget efter denne ikrafttræden — berettiget forventning — retssikkerhed — fuldstændig anmeldelse«

Domstolens dom (Anden Afdeling) af 11. december 2008 I ‐ 9467

Sammendrag af dom

Statsstøtte – påtænkte støtteforanstaltninger – Kommissionens undersøgelse – bedømmelse på det tidspunkt, hvor Kommissionen vedtager sin beslutning

(Art. 88, stk. 3, EF; Rådets forordning nr. 659/199, art. 4, stk. 1 og 5)

Artikel 4, stk. 1, i forordning nr. 659/1999, hvori det er bestemt, at Kommissionen undersøger anmeldelsen af en påtænkt støtte »straks ved modtagelsen«, pålægger blot denne institution en forpligtelse til at udvise særlig omhu og udgør således ikke en bestemmelse om den tidsmæssige anvendelse af de kriterier, der anvendes ved vurderingen af, om påtænkt støtte, der er blevet anmeldt, er forenelig med fællesmarkedet. En sådan bestemmelse kan heller ikke udledes af samme forordnings artikel 4, stk. 5, andet punktum, hvori det er bestemt, at den frist på to måneder, i løbet af hvilken Kommissionen foretager den indledende undersøgelse af anmeldelsen, begynder at løbe dagen efter modtagelsen af en fuldstændig anmeldelse.

Spørgsmålet om, hvorvidt en støtte udgør statsstøtte som omhandlet i traktaten, vil imidlertid afhænge af objektive omstændigheder, som vil blive vurderet på det tidspunkt, hvor Kommissionen vedtager sin beslutning. Det er derfor de vurderinger, som er foretaget af Kommissionen på dette tidspunkt, der skal tages i betragtning ved den prøvelse, der foretages af Fællesskabets retsinstanser.

Selv om anmeldelsen af en påtænkt støtte følgelig er en væsentlig forudsætning for kontrollen hermed, udgør anmeldelsen ikke desto mindre kun en proceduremæssig forpligtelse, der gør det muligt for Kommissionen at foretage en forebyggende og effektiv kontrol af den støtte, som medlemsstaterne har til hensigt at yde virksomhederne. Anmeldelse kan derfor ikke være afgørende for, hvilke regler der skal finde anvendelse på den pågældende støtte. Således medfører en medlemsstats anmeldelse af støtte eller en påtænkt støtteordning ikke, at der endeligt etableres en retlig situation, der indebærer, at Kommissionen skal tage stilling til støttens eller ordningens forenelighed med fællesmarkedet ved anvendelse af de bestemmelser, der var i kraft på anmeldelsestidspunktet. Det tilkommer derimod Kommissionen at anvende de bestemmelser, der er i kraft på tidspunktet for beslutningens vedtagelse, der er de eneste bestemmelser, i forhold til hvilke spørgsmålet om beslutningens gyldighed skal bedømmes.

Når de bestemmelser, der var gældende, da en medlemsstat foretog anmeldelse af påtænkt støtte, bliver ændret, inden Kommissionen vedtager sin beslutning, skal sidstnævnte med henblik på at træffe afgørelse på grundlag af de nye bestemmelser, således som den er forpligtet til, opfordre interesserede parter til at udtale sig om støttens forenelighed med sidstnævnte bestemmelser. Det forholder sig kun anderledes, hvis de nye bestemmelser ikke indeholder indholdsmæssige ændringer i forhold til de bestemmelser, der tidligere var gældende.

(jf. præmis 49, 50, 52, 53 og 56)